section_heading: Igračka karijera
paragraph_text: Nogometnu karijeru započeo 1928. g. u sportskom društvu Sparta iz Zemuna. S nepunih 17 godina postaje prvotimac Sparte. Po stupanju u mornaričku podoficirsku školu (smjer zrakoplovstvo) u Divuljama nastupa za sekciju Ratne mornarice, a potom i u trogirskom Slavenu i splitskom Dalmatincu. U Splitskog Hajduka dolazi 1934. ali se vrlo kratko zadržava jer dobiva premještaj u Boku kotorsku. Tamo nastupa za Arsenal iz Tivta i Jugoslaven iz Kotora. Ponovnim premještajem u Split iznova se nalazi u Hajdukovom bijelom dresu, gdje ostvaruje izvrsne igre na pozicijama desnog halfa i centarhalfa. Zbog vojnog premještaja u Zemun od 1938. nastupa za Vojvodinu iz Novog Sada.